CPFทำดีได้อันดับเครดิตเพิ่ม
เจริญโภคภัณฑ์อาหารดูดีไปหมด ทริสฯ เพิ่มเครดิตองค์กรเป็น AA-
11 ส.ค. 2554

เจริญโภคภัณฑ์อาหารดูดีไปหมด ทริสฯ เพิ่มเครดิตองค์กรเป็น AA-
สถาบันจัดอันดับทริสเรทติ้ง ปรับเพิ่มอันดับเครดิตองค์กรของบริษัท เจริญโภคภัณฑ์อาหาร (CPF) จากเดิม A+ เป็น AA- 
อันดับเครดิตที่สูงขึ้นของ CPF สะท้อนถึงความเป็นผู้นำในธุรกิจเกษตรอุตสาหกรรมและอาหารในประเทศไทย และความสามารถของบริษัทในการขยายฐานการจำหน่ายสินค้าและตลาด รวมถึงความสามารถในการสร้างธุรกิจอาหารพร้อมรับประทานภายใต้ตราสินค้าซีพี 
“ผลิตภัณฑ์อาหารของ CPF ได้รับความนิยมจากผู้บริโภคในหลายประเทศ และมีความสามารถในการลดต้นทุนด้วยการพัฒนาปรับปรุงการดำเนินงาน” ทริสฯ ระบุ 
นายอดิเรก ศรีประทักษ์ กรรมการ ผู้จัดการใหญ่ และประธานคณะผู้บริหาร CPF กล่าวว่า รู้สึกดีใจที่บริษัทได้รับเครดิตดีขึ้น สะท้อนให้เห็นว่า บริษัทได้พัฒนาการดำเนินงานทำให้ผลงานดีขึ้น และยังให้ความสำคัญเรื่องการสร้างองค์กรมีฐานะการเงินที่มั่นคงดีขึ้นด้วยโดยมุ่งหวังที่จะยังคงเป็นผู้นำในอุตสาหกรรม และสามารถแข่งขันในตลาดโลกได้ดียิ่งขึ้น ทั้งนี้เครดิตที่ดีขึ้นจะช่วยให้บริษัทออกหุ้นกู้ได้ในดอกเบี้ยที่ดีขึ้นด้วย
ล่าสุด ราคาหุ้น CPF ปรับตัวลง 4.69% หรือลดลง 1.50 บาท ปิดที่ 30.50 บาท